ফের অটোচালকের দাদাগিরি! এবার ঘটনাস্থল লেকটাউন।
বৃহস্পতিবার সকাল ১১টা নাগাদ লেকটাউন মোড়ে একটি যাত্রিবোঝাই বাস থামিয়ে চালককে হেনস্থা করে এক অটোচালক। বাস লক্ষ্য করে ইট ছোড়া হয় বলেও অভিযোগ। অটোচালক রাজু ভৌমিক-সহ দু’জনকে গ্রেফতার করেছে পুলিশ। ধৃতদের বিরুদ্ধে মারধর, ছিনতাই-সহ একাধিক অভিযোগে মামলা রুজু করা হয়েছে।
স্থানীয় সূত্রের খবর, এদিন সকালে উল্টোডাঙার দিকে যাচ্ছিল ২১১ রুটের একটি বাস। বাঙুর মোড়ের কাছে একটি অটো বেপরোয়াভাবে বাসটিকে ওভারটেক করার চেষ্টা করলেও এগিয়ে যেতে পারেনি। তারপর লেকটাউন মোড়ে ট্র্যাফিক সিগন্যালে বাসটি দাঁড়ানো মাত্রই অটো থেকে নেমে বাসের সামনের কাচ লক্ষ্য করে ইট ছুড়তে থাকে রাজু। বাসচালক আব্দুল ওয়াহাব প্রতিবাদ করতেই রাজু এবং তার সঙ্গী টুটুন মণ্ডল একটি বাঁশ দিয়ে বাসের কাচে মারে। কাচের টুকরোয় আব্দুলের হাত 
কেটে যায়। 
কয়েকজন যাত্রী বাধা দিতে গেলে তাঁরাও অল্পবিস্তর আহত হন। বাসে ইট ছুড়তে দেখে রাজু এবং টুটুনকে ধরে ফেলেন লেকটাউন মোড়ে থাকা পুলিশকর্মীরা। খবর দেওয়া হয় লেকটাউন থানায়। ওই থানার পুলিশ ঘটনাস্থলে গিয়ে দু’জনকে 
গ্রেফতার করে।
বিধাননগর সিটি পুলিশের গোয়েন্দাপ্রধান সন্তোষ পাণ্ডে বলেন, ‘‘লেকটাউনে পৌঁছনোর আগেই বাসচালকের সঙ্গে অটোচালকের কোনও গন্ডগোল হয়েছিল। তার জেরেই এই ঘটনা ঘটেছে।’’